S-158/2008

Málið, sem var dómtekið 29. f.m., er höfðað með fjórum ákærum, útgefnum 3. febrúar, 26. maí, 11. nóvember og 2. desember 2008, á hendur S-kk-þgf G-kk-þgf E-kk-þgf, kt. 000000-0000, Hverfisgötu 42 í Reykjavík.

Með fyrstu ákærunni er höfðað opinbert mál á hendur ákærða „fyrir umferðarlaga brot með því að hafa ekið bifreiðinni PT-402, þriðjudaginn 11. september 2007, sviptur ökurétti austur Nýbýlaveg í Kópavogi og norður Birkigrund þar sem lögreglan stöðvaði aksturinn.“ Telst þetta varða við 1. mgr. 48. gr. umferðarlaga nr. 50/1987. Í ákærunni er þess krafist að ákærði verði dæmdur til refsingar.

Í ákæru 26. maí 2008 eru ákærða gefin að sök umferðarlagabrot „með því að hafa að kvöldi föstudagsins 2. nóvember 2007 ekið bifreiðinni JZ 281 undir áhrifum áfengis […] og sviptur ökurétti um götur í Reykjanesbæ, en lögreglan hafði afskipti af ákærða á Tjarnargötu við Pulsuvagninn hjá Villa“. Telst þetta varða við 1. mgr. sbr. 2. mgr. 45. gr. og 1. mgr. 48. gr. umferðarlaga nr. 50/1987.

Með ákærunni frá 11. nóvember 2008 eru ákærða gefin að sök umferðarlagabrot „með því að hafa þriðjudaginn 17. júní 2008 ekið bifreiðinni SD 635 undir áhrifum áfengis […] og sviptur ökuréttindum suður Reykjanesbraut í Hvassahrauni í Hafnarfirði, þar sem lögreglan stöðvaði aksturinn“. Telst þetta varða við 1. mgr. sbr. 3. mgr. 45. gr. og 1. mgr. 48. gr. umferðarlaga nr. 50/1987.

Með ákæru 2. desember 2008 er höfðað opinbert mál á hendur ákærða fyrir umferðarlagabrot „með því að hafa miðvikudaginn 15. október 2008 ekið bifreiðinni Av 098 sviptur ökurétti og undir áhrifum áfengis […] um Arnarnesveg í Garðabæ og inn á framkvæmdasvæði við Reykjanesbraut, þar sem aksturinn var stöðvaður“. Telst þetta varða við 1. mgr. sbr. 3. mgr. 45. gr. og 1. mgr. 48. gr. umferðarlaga nr. 50/1987.

Í þremur síðastnefndu ákærunum er þess krafist að ákærði verði dæmdur til refsingar og til sviptingar ökuréttar.

I

Ákærði hefur skýlaust gengist við sakargiftum samkvæmt þeim fjórum ákærum sem málið tekur til. Er með þeirri játningu, sem samræmist framlögðum sakargögnum, sannað að ákærði hafi þriðjudaginn 11. september 2007, föstudaginn 2. nóvember 2007, þriðjudaginn 17. júní 2008 og miðvikudaginn 15. október 2008 ekið bifreið sviptur ökurétti og að auki undir áhrifum áfengis í þrjú síðasttöldu skiptin. Er háttsemi ákærða réttilega heimfærð til refsiákvæða í ákærum, en magn alkóhóls í blóðsýni sem tekið var úr honum í kjölfar aksturs hans 2. nóvember 2007 reyndist að teknu tilliti til dómvenjuhelgaðs fráviks vera 1,05‰, en 2,52‰ 17. júní 2008 og 2,49‰ 15. október 2008.

II

Ákærði á nokkurn sakaferil að baki, en við ákvörðun viðurlaga hans nú hefur það hins vegar eitt þýðingu sem nú skal rakið. Árið 2005 var ákærða í tvígang gerð sektarrefsing og svipting ökuréttar fyrir ölvunarakstur. Þá var honum gerð skilorðsbundin 45 daga fangelsisrefsing með dómi 28. október sama ár fyrir brot gegn lögum um ávana- og fíkniefni. Loks var ákærði með dómi 4. maí 2007 dæmdur til að greiða 500.000 krónur í sekt og sviptur ökurétti í 5 ár fyrir ölvunarakstur og akstur sviptur ökurétti 6. og 14. mars 2007.

Með broti sínu 11. september 2007 rauf ákærði skilyrði fyrir frestun á fullnustu refsingar samkvæmt framangreindum refsivistardómi. Svo sem hér hagar til þykir þó rétt að láta skilorðsdóminn standa óhaggaðan, sbr. 1. og 2. málslið 60. gr. almennra hegningarlaga nr. 19/1940.

Í ljósi sakaferils ákærða samkvæmt framansögðu þykir refsing hans hæfilega ákveðin fangelsi í tvo mánuði.

Með vísan til 3. mgr. 101. gr. umferðarlaga nr. 50/1987 er ákærði sviptur ökurétti ævilangt.

Ákærði verður dæmdur til að greiða allan sakarkostnað málsins samkvæmt yfirliti sækjanda um sakarkostnað og ákvörðun dómsins um þóknun til skipaðs verjanda, sem ákveðin er að meðtöldum virðisaukaskatti eins og nánar greinir í dómsorði.

Þ-kk-nf I-kk-nf N-kk-nf dómstjóri kvað upp dóm þennan.

D ó m s o r ð:

Ákærði, S-kk-nf G-kk-nf E-kk-nf, sæti fangelsi í tvo mánuði.

Ákærði er sviptur ökurétti ævilangt.

Ákærði greiði 200.124 krónur í sakarkostnað, þar með talda þóknun skipaðs verjanda síns, J-kk-ef E-kk-ef J-kk-ef hæstaréttarlögmanns, 62.250 krónur.

Þ-kk-nf I-kk-nf N-kk-nf